La Companyia Hongaresa Teatre presenta l'obra 'Querencia' a l'Ajuntament de Sagunt
19 d’octubre 2023

![](/media/ko1h2qyv/img_4457-c.jpg?width=850&height=566.6666666666666)

La regidora de Cultura, Ana María Quesada; junt amb l'autor de _Querencia_, Paco Zarzoso; l'actriu principal de l'obra, Lola López; i la responsable de producció, Blanca Martínez, han presentat a l'Ajuntament de Sagunt la seua nova obra de teatre: _Querencia_.

Una tragicomèdia que, després de la seua gira per l'Argentina, es representarà per primera vegada a Espanya el dissabte 28 d'octubre a les 20 hores al Centre Cultural Mario Monreal (c/ Roma, 9. Sagunt). És un espectacle apte per a tots els públics i el preu per a assistir a la representació és de 9 euros. Les entrades podran adquirir-se a través de [www.servientradas.com](http://www.servientradas.com).

A la vegada, la regidora també ha presentat l'obra _El crédito_, que s'escenificarà este divendres, 20 d'octubre a les 20.30 hores a la Casa Municipal de Cultura (c/ Progrés, 9, el Port de Sagunt). En relació a esta funció, Ana María Quesada ha explicat que es tracta d’una comèdia que parla de l'egoisme i en la qual els diners són objecte de desig.

Respecte a _Querencia_, la regidora de Cultura ha apuntat que és una tragicomèdia contemporània amb picades d'ullet a l'antiga Grècia: «**Personalment, vos ho agraïsc, perquè soc una enamorada de la cultura clàssica**». Ana María Quesada també ha ressaltat que la Companyia Hongaresa Teatre va nàixer a Sagunt en 1995 gràcies al «**compromís dramatúrgic**» de la catalana Lluïsa Cunillé i els valencians Lola Lóez i Paco Zarzoso. Finalment, ha manifestat: «**Encantadíssima que, com a regidora de Cultura, vos tinga hui ací i que continuem fomentant la cultura en el municipi. Confie que continuarem desenvolupant projectes en la mesura que siga possible i que puguem continuar tenint la vostra col·laboració en el departament**».

La cofundadora de la companyia i actriu principal de _Querencia_, Lola López, ha destacat l'estrena de l'obra a l'Argentina i el bon acolliment que ha tingut: «**Continuen estimant molt la companyia, per tant, és una injecció de vitalitat poder representar allà i portar-la ara a la nostra ciutat. Viure al Port de Sagunt, tindre la nostra seu ací i que totes les nostres presentacions més importants sempre siguen a Sagunt**». Així mateix, l'actriu ha explicat que, després del seu pas pel Centre Cultural Mario Monreal, l'obra de teatre s'escenificarà en la Mostra de Teatre d'Autors Contemporanis Guillermo Heras d'Alacant.

![](/media/j0sd05wr/img_4416-c.jpg?width=850&height=566.6666666666666)

En paraules de l'autor de l'obra i cofundador de la companyia de teatre, Paco Zarzoso: «**_Querencia_ parla de la necessitat dels _quereres_, és una obra que planteja un tema important com és el de per què els éssers humans som capaços a vegades de fer mal a les persones que volem. Perquè les persones som caïnites, perquè fem mal als nostres germans humans?**». La representació consistix en un duel dialèctic entre dos personatges plens de la força amb la qual emmascaren la seua fragilitat i les seues debilitats, la seua incapacitat de pactar amb la realitat i una trobada final que provocarà la caiguda de totes les seues màscares, segons expliquen sobre el seu argument.

Este espectacle té una duració de 75 minuts i tracta sobre la història d'una gran diva de l'escena, que ha obtingut un èxit internacional gràcies al seu paper de Medea, i el més prestigiós crític de teatre del país. Tots dos es troben després d'una llarguíssima i traumàtica separació a la casa que van compartir com a parella. Ella continua representant la gran heroïna grega pels teatres més importants del món i ell ha abandonat la crítica teatral per a dedicar-se en cos i ànima a la taurina.

Els intèrprets que duran a terme esta obra són Lola López, Pep Ricart i Marcos Sproston. La composició i direcció musical és a càrrec de Jesús Salvador _Chapi_; i la coreografia l'ha dissenyada Jessica Martín. A més, Reyes del mambo han construït l'espai escènic; el disseny i realització del vestuari és obra d’Adame; i el disseny de la il·luminació és un treball de Mingo Albir. Així mateix, la caracterització està a càrrec d'Inma Fuentes; l'autor del disseny del cartell és Paco Llorca; i la fotografia és responsabilitat de Patricia Vargas. Finalment, la productora executiva és Blanca Martínez; l'ajudant de producció és Jéssica Martínez; i l'encarregada de premsa és Begoña Donat.

![](/media/stbk20jf/cartel-m.jpg?width=596.519285042333&height=850)

*   [](http://www.facebook.com/sharer.php?u=https://aytosagunto.es/va/actualitat/la-companyia-hongaresa-teatre-presenta-l-obra-querencia-a-l-ajuntament-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-companyia-hongaresa-teatre-presenta-l-obra-querencia-a-l-ajuntament-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-companyia-hongaresa-teatre-presenta-l-obra-querencia-a-l-ajuntament-de-sagunt/ "Linked In")
*   [](mailto:?body=https://aytosagunto.es/va/actualitat/la-companyia-hongaresa-teatre-presenta-l-obra-querencia-a-l-ajuntament-de-sagunt/)